KOLLISJON MED MAST: Et fly krasjet tirsdag kveld inn i en lysmast på Gardermoen. Foto: Anna Leiko

Fly krasjet i mast på Gardermoen

Et passasjerfly fra Ethiopian Airlines med 75 passasjerer har truffet en lysmast på Oslo Lufthavn. Ingen ble skadd i hendelsen, men masten ligger over flyet.

Oppdatert 18. desember 2018

Artikkelen er over ett år gammel

Ingen ble skadet i hendelsen som fant sted i sonen for avising klokken 19.10, opplyser kommunikasjonssjef i Avinor, Kristian Løksa, til VG.

– Masten må fjernes med kran før flyet kan flyttes, sier Løksa til NTB.

– Flyet var klar til avgang da vingen kom borti lysmasten. Passasjerene er nå fraktet tilbake til terminalen med buss. Flyet blir stående, og passasjerene må nok reise med et annet fly, sier Løksa til NTB rett etter klokken 20 tirsdag.

Anna Loiko satt om bord i flyet, og var på vei til julefeiring i Cape Town, da hendelsen inntraff.

– Plutselig ristet det og alle løp mot vinduet og så at høyrevingen hadde krasjet inn i masten, forteller hun til VG.

Passasjerene ventet om lag en halvtime om bord i flyet før de fikk slippe ut og ble sendt tilbake til terminalen.

– Vi vet ikke når vi får dratt, så det blir nok en forsinket julefeiring, sier Loiko.

Flyet var på vei til Stockholm da uhellet skjedde, og det skulle etter planen fly videre til Addis Abeba klokken 20.50.

Publisert: 18.12.18 kl. 20:21 Oppdatert: 18.12.18 kl. 20:32

Mer om Fly Luftfart Avinor Gardermoen